তাহেরের সংকল্প ফলবতী হয়েছিল। পালাবার কয়েকটি প্রচেষ্টা ব্যর্থ হওয়ার পর ২৫ জুলাই ১৯৭১ তারিখে মেজর তাহের (সে সময় তাহের ছিলেন মেজর), মেজর এম এ মঞ্জুর (পরে চট্টগ্রামের জি ও সি থাকাকালে ১৯৮১ সালে প্রেসিডেন্ট জিয়াউর রহমান হত্যাকাণ্ডে জড়িত থাকার অভিযোগ তুলে তাঁকে নৃশংসভাবে হত্যা করা হয়), মেজর জিয়াউদ্দিন (পরবর্তীতে লে. কর্নেল এবং ঢাকার ব্রিগেড কমান্ডার থাকাকালে সেনাবাহিনী থেকে বরখাস্ত), ক্যাপ্টেন পাটোয়ারী (পরে ব্রিগেডিয়ার হিসেবে বাংলাদেশ সেনাবাহিনী থেকে অবসরপ্রাপ্ত) এবং একজন সিপাহীকে সাথে নিয়ে এবোটাবাদ ও শিয়ালকোট হয়ে ভারতের দেবীগড়ে পৌঁছান। ১৯৭১ -এ পাকিস্তান থেকে পালিয়ে মুক্তিযুদ্ধে যোগ দেয়ার প্রস্তুতি গ্রহণকালে তাহের কাজলার গ্রামের বাড়ীতে মাকে একটি চিঠি ডাকে পাঠান। চিঠিটি ‘একাত্তরের চিঠি’ বইয়ে প্রকাশিত হয়েছে। অত্যন্ত তাৎপর্যপূর্ণ ঐ চিঠিতে নানা করণীয় সম্পর্কে তিনি ইঙ্গিতে লিখেন। তার কিছু অংশ, “গ্রামে যা আছে তা নিয়েই আপনাদের বাঁচতে হবে। আশা করি সে মতোই আপনারা ভেবে চলবেন। কবে পর্যন্ত যে স্বাভাবিক অবস্থা ফিরে আসবে বলা যায় না। আজকাল অবশ্য আপনাদের বিশেষ কোন অসুবিধা হওয়ার কথা নয়। মাছ পাওয়া যায়, ধান পাকা শুরু হয়েছে। এখন গ্রামে অনেকে এসেছে। ছোটদের পড়াশুনা কবে শুরু হবে লিখেছেন। গ্রামে এখন এত শিক্ষিত লোক। আপনার এক বৌ ইউনিভার্সিটি পড়া। স্কুল-কলেজ বাড়িতে শুরু করে দেন। খাওয়া দাওয়া ও পানির প্রতি খেয়াল রাখবেন। আজকাল তো আবার ডাক্তার পাওয়া মুশকিল হবে। আমাদের জন্য আপনারা ভাববেন না। ভেবে কী লাভ হবে। যখনই সম্ভব হবে আমি আপনাদের কাছে পৌঁছব। আপনারা সাহস হারাবেন না”।